**J E G Y Z Ő K Ö N Y V**

**Készült:** Ivád Községi Önkormányzat Képviselő Testület 2015.november 25.-én (szerda) de.10.00-órakor megtartott nyílt ülésén.

**Jelen vannak:** Valyon László FIDESZ-KDNP polgármester

Abelovszki Csaba alpolgármester

Gulyás Benedek képviselő távol

Pétervári István képviselő

Tar Zoltán képviselő

**Meghívottak:** Dr. Varga Attila jegyző

Dr. Kerekes Tibor aljegyző

Braun József pénzügyi osztályvezető

Szalai Katalin jkv.

**Valyon László FIDESZ-KDNP polgármester**

Köszönti az ülés résztvevőit, közölte, hogy Gulyás Benedek képviselő bejelentette távolmaradását, igazoltan van távol.

Javasolta a meghívón szereplő napirendi pontok megtárgyalását sorrendben.

**NAPIRENDI PONTOK**

1. A helyi adókról szóló rendelet megtárgyalása

2. Kérdések, interpellációk

**Zárt ülés:**

1. Arany János programba történő jelentkezés elbírálása.

A képviselők ezt a javaslatot egyhangúan elfogadták.

**Napirendi pontok tárgyalása**

**1./ Napirendi pont:**

A helyi adókról szóló rendelet megtárgyalása

**Valyon László** **FIDESZ-KDNP polgármester**

Megkérném Dr. Varga Attilát, hogy tájékoztassa a képviselőket a helyi adó rendelet módosításának szükségességéről.

**Dr. Varga Attila jegyző**

Olyan jellegű egységes adórendeletet csináltam minden önkormányzathoz, hogy ha bármikor, bármilyen új adót szeretne az önkormányzat bevezetni, akkor azt be lehessen illeszteni és nem kell külön-külön rendeletet hozni. Például kommunális adók akarna esetleg bevezetni az önkormányzat.

Lehet adókedvezményt biztosítani a helyi iparűzési adóból.

**Valyon László** **FIDESZ-KDNP polgármester**

Volt már erről szó, hogy esetleg ha új vállalkozók jönnek, akkor tudunk-e nekik valamennyi adókedvezményt adni.

**Dr. Varga Attila jegyző**

Ha lesz ilyen vállalkozó, akkor tudjuk módosítani az adó mértékét. Év közben lehet kedvezményt biztosítani a törvény alapján.

**Valyon László** **FIDESZ-KDNP polgármester**

Megkérem a képviselőket, hogy van-e kérdése, hozzászólása valakinek.

Mivel nem volt, megkérte a képviselőket, hogy kézfelnyújtással szavazzák meg a helyi adókról szóló rendeletet.

A jelenlévő képviselők mindegyike kézfelnyújtással egyhangúlag megszavazták a helyi adókról szóló rendeletet.

**Ivád Község Önkormányzat Képviselőtestületének**

**19/2015. (XI.26.) önkormányzati rendelete**

**a helyi adókról**

Ivád Község Város Önkormányzat Képviselő-testülete a helyi adókról szóló 1990. évi C. törvény 1. § (1) bekezdésében kapott felhatalmazás alapján, valamint a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 13. pontjában meghatározott feladatkörében eljárva a helyi adókról a következőket rendeli el:

**I. Fejezet**

**ÁLTALÁNOS RENDELKEZÉSEK**

**1. Helyi adók**

**1. §**

Az önkormányzat a közigazgatási területén az alábbi helyi adót alkalmazza:

a) helyi iparűzési adó.

**2. Eljárási szabályok**

**2. §**

(1) Az adóhatóság csak az 1.000,-Ft-ot meghaladó adótartozásnál kezdeményez végrehajtási eljárást.

(2) Az adóhatóság töröli a tárgyév december 31-én fennálló 1.000,-Ft-ot meg nem haladó adótartozást. Az így törölt tételekről az adóhatóságnak külön nyilvántartást kell vezetni.

**II. Fejezet**

**EGYES ADÓKRA VONATKOZÓ RENDELKEZÉSEK**

**3. Helyi iparűzési adó**

**Az adó alanya**

**3. §**

Adó alanya a helyi adókról szóló 1990. évi C. törvény (a továbbiakban: Htv.) 35. § (2) bekezdésében meghatározott vállalkozó.

**Adókedvezmény, adómentesség**

**4. §**

(1) Az a vállalkozó, akinek a vállalkozási szintű éves adóalapja nem haladja meg a 2,5 millió forintot az éves végleges iparűzési adóból 30 %-os kedvezményre jogosult. Amennyiben az adó megállapítása nem teljes adóévre vonatkozik, úgy a kedvezményre jogosító adóalap naptári napokra számított időarányos részét kell figyelembe venni.

(2) Az adókedvezményt nem befolyásolja, ha a vállalkozó az adó alapját - a Htv. 39/A és 39/B. §-ok alapján - egyszerűsített módon határozza meg.

**Az adó mértéke**

**5. §**

(1) Az állandó jelleggel végzett iparűzési tevékenység esetén az adó évi mértéke az adóalap 2 %-a.

(2) A Htv. 37. § (2) bekezdés a) és b) pontjai szerinti ideiglenes jelleggel végzett iparűzési tevékenység esetén naptári naponként 1.000,-Ft.

**III. Fejezet**

**ZÁRÓ RENDELKEZÉSEK**

**6. §**

(1) Ez a rendelet 2016. január 1-jével lép hatályba.

(2) Hatályát veszti a helyi iparűzési adóról szóló 12/2003. (IX. 1.) önkormányzati rendelet, és az azt módosító 5/2004 (III.26.) önkormányzati rendelet, valamint 19/2004. (XII.14.) önkormányzati rendelet, és 7/2008. (X. 28.) önkormányzati rendelet.

Ivád, 2015. november 25.

**Valyon László Dr. Varga Attila**

**FIDESZ-KDNP jegyző**

**polgármester**

**Valyon László** **FIDESZ-KDNP polgármester**

Megkérte, hogy térjenek át a második napirendi pont megtárgyalására az egyebekre.

**2./ Napirendi pont:**

Kérdések, interpellációk

**Dr. Varga Attila jegyző**

Az egyebekben van egy rész az Aranykapunak az új alapító okiratát kellene jóváhagyni a képviselő testületnek.

**Valyon László** **FIDESZ-KDNP polgármester**

Tájékoztatásnak annyit, hogy eddig a kistérségnél elég nagy viták voltak, kivált Recskkel, Sirokkal. A kilépésükkel sokkal összehangoltabb és anyagilag is kedvezőbb lesz a helyzetünk, nagy feszültség sem volt a mostani ülésen.

Kérem a képviselőket, hogy hozzuk meg a határozatot a családsegítő-és gyermekjóléti szolgálat feladat ellátás módját és szervezeti kereteit, az „Aranykapu” Humán Szolgáltató Központ Alapító Okiratának módosítását.

A jelenlévő képviselők egyhangúlag kézfelnyújtással megszavazták az alábbi határozatot.

**Ivád Község Önkormányzat Képviselőtestületének 45/2015. (XI.25.) határozata**

1. Ivád Község Önkormányzatának Képviselőtestülete (a továbbiakban: Képviselőtestület) felülvizsgálva a családsegítő- és gyermekjóléti szolgálat feladatellátás módját és szervezeti kereteit, úgy dönt, hogy a szolgáltatás feladatait továbbra is társulás útján látja el.

2. A Képviselőtestület a Pétervásárai Járás Többcélú Társulás Társulási Megállapodását és Szervezeti és Működési Szabályzatát, valamint az „Aranykapu” Humán Szolgáltató Központ Alapító Okirat módosítását elfogadja.

3. A Képviselőtestület felhatalmazza Valyon László polgármestert a dokumentumok aláírására, és felkéri Dr. Varga Attila jegyzőt a dokumentumok törzskönyvi nyilvántartásba való bejegyeztetésére.

Határidő: 2015. november 30.

Felelős: Valyon László polgármester

Dr. Varga Attila jegyző

**Dr Kerekes Tibor aljegyző**

Van egy határozat a Family Frost Kft részére, a képviselő testület hatáskörébe tartozik a közterület használat határozata, ezért hoztam most a határozati javaslatot. Azt kell megtudnunk, hogy milyen napon jár a Family Frost autója egyéb alkalmi árusítás kategóriába sorolható, félévente menne a számlázás és egy kis bevételi forrás lehetne az önkormányzatnak. Esetleg utána lehetne nézni, hogy a településen folytat-e még valaki, aki mozgóárusítást folytat és azoknak is ki lehetne számlázni a közterület használati díjat.

**Valyon László** **FIDESZ-KDNP polgármester**

Megkérdezem a képviselőket, hogy egyetértenek-e a határozat kiküldésével. Amennyiben igen szavazzuk meg a határozat kiküldését.

A jelenlévő képviselők kézfelnyújtással egyhangúlag megszavazták a Family Frost Kft közterület használata után fizetendő határozatot.

**Ivád Község Önkormányzat Képviselőtestületének 46/2015. (XI.25.) határozata**

Ivád Község Önkormányzatának Képviselő-testülete (a továbbiakban: Képviselő-testület) a **FAMILY FROST Kft.,** 2040 Budaörs, Vas u. 5. szám alatti székhelyű gazdasági társaság (a továbbiakban: Jogosult) részére mozgóbolti árusítás céljából a közterület használatát az alábbi feltételekkel **e n g e d é l y e z i.**

1./ A Képviselő-testület a Jogosult részére Ivád község közigazgatási területén a **rendszeresen, heti egy alkalommal (szombaton) végzett mozgóárusítása alapján 2015. július 1. napi hatállyal, határozatlan időtartamra** engedélyezi a közterület használatát.

2./ A Jogosult köteles az igénybe vett közterület használata után díjat fizetni. A közterület-használati díj mértéke a közterület-használatról szóló 8/2015. (III.7.) önkormányzati rendelet 1. számú mellékletében foglaltak szerint **- piaci árusítás, egyéb alkalmi jellegű árusítás esetére - 300,-Ft/m2/nap.**

**Az engedélyes által használt gépjárművek alapterülete 5 m2, amelynek alapján a közterület-használati díj napi összege 1.500,-F**t.

**Mindez 50 hét alkalommal számítva évi 75.000,**-**Ft.**

A 2015. évben esedékes közterület-használati díj összege 25 alkalommal számolva 37.500,-Ft.

A 2016. évben esedékes közterület-használati díj összege egész évre számolva 75.000,-Ft.

3./ A közterület-használati díjat a Jogosult a Pétervásárai Közös Önkormányzati Hivatal által kibocsátott számla alapján félévente köteles az ivádi önkormányzat 11739085-15381536 számú költségvetési elszámolási számlájára megfizetni.

4./ A közterület-használat során a Jogosult köteles betartani a környezetvédelmi, közegészségügyi szabályokat, köteles tartózkodni attól, hogy a közterület-használat a közterülettel közvetlenül érintett ingatlantulajdonosoknak hátrányt okozzon.

5./ A közterület-használatra vonatkozó engedélyt a Képviselő-testület azonnali hatállyal visszavonja, ha a Jogosult a területeket nem az engedélyben meghatározott célra és módon használja és a használatot az erre történt felhívás alapján haladéktalanul nem állítja helyre.

A határozat ellen közigazgatási úton fellebbezésnek nincs helye. Az ügyfél a döntés közlésétől számított harminc napon belül jogszabálysértésre hivatkozva keresettel kérheti a határozat bírósági felülvizsgálatát az Egri Közigazgatási és Munkaügyi Bíróságtól.

**Indokolás**

A FAMILY FROST Kft. Ivád Község közigazgatási területén rendszeresen, heti egy alkalommal, szombati napokon az 5 m2 hasznos alapterületű gépjárművével mozgóbolti árusítást végez, amely tevékenység közterület-használati engedélyezési körbe tartozik.

Ivád Község Önkormányzatának Képviselő-testülete megállapította, hogy a FAMILY FROST Kft. tevékenysége legfeljebb az egyéb alkalmi jellegű árusítás kategóriájába sorolható, amelyre vonatkozóan a közterület-használatról szóló 8/2015. (III.7.) önkormányzati rendeletének (a továbbiakban: R.) 4. § (1) bekezdés b) pontja alapján adhat engedélyt.

A határozat rendelkező részében meghatározott, a közterületek használata után fizetendő díjat a Képviselő-testület az R. 1. számú mellékletének 2) pontja alapján állapította meg, amely szerint piaci árusítás, egyéb alkalmi jellegű árusítás céljából a közterület-használat díja 300,-Ft/m2/nap. Az R. 2. § e) pontja értelmében a napi közterület-használat során minden megkezdett naptári nap egész napnak, míg az f) pont alapján minden megkezdett m2 egész m2-nek számít.

A Képviselő-testület a határozatát a közigazgatási hatósági eljárás és szolgáltatás általános szabályairól szóló 2004. évi CXL. törvény (a továbbiakban: Ket.) 71.-72. §-ai, valamint az R. 2. § e) és f) pontja, 3. § (5) bekezdése, 4. §-a, illetve az 1. számú melléklet 2) pontja alapján hozta. A Képviselő-testület a bírósági felülvizsgálatot a Ket. 109. §-a alapján biztosította.

Határidő: azonnal

Felelős: Valyon László polgármester

**Valyon László** **FIDESZ-KDNP polgármester**

Az egyebekben volna még hozzászólásom. Előzőekben tájékoztattam már a testületet, hogy a közmunka programban mezőgazdasággal is foglalkozunk. Jó volna, ha a mezőgazdasági tevékenységeinket saját területen végeznénk. Van a savanyító melletti földet. Ezt az ajándékba kapott földterület árából meg tudnánk venni, az ajándékba kapott földterületre volna vevő. A följeink így egy darabon lennének nem több helyen. A munkások is kiestek a látószögből, a locsolással is volt gond. Ez egy 13,8 arany koronás föld, ennek a piaci ára eléggé lent van most. Az ajándékba kapott föld átírását intézem, beszéltem az ügyvéddel, a Molnár Csaba azt mondta, ha az ez évi részlet is ki lesz fizetve, akkor hozzájárul a végleges ajándékozási szerződéshez.

Kérném a véleményeteket ezzel kapcsolatosan.

**Dr Varga Attila jegyző**

Oda kell figyelni, hogy külterületnél ki kell függeszteni az adás-vételt. De ajándékozásnál nem kell.

**Valyon László** **FIDESZ-KDNP polgármester**

Sajnálom, hogy Gulyás Benedek nincs itt, mert a külterületi ingatlannal kapcsolatban neki tervei vannak, de az ingatlan Hütter Attila földjei között van.

**Abelovszki Csaba alpolgármester**

Támogatom az ötletet.

**Valyon László** **FIDESZ-KDNP polgármester**

Jegyző úrhoz volna egy kérdésem: A hulladékszállításnál felmerült, hogy kedvezményt tudnánk-e adni a rászorultaknak? Ami az jelenti, hogy 25%-kedvezményt lehetne adni. A különbözetet viszont nem a szolgáltató, hanem az önkormányzat fizetné a szolgáltatónak.

Én úgy látom, hogy meg kellene vizsgálni a rászorultságot. A hulladékszállítás mindenkinek kötelező. A képviselő társaimnak is mondom, hogy a lakosságnak el kell mondani, hogy ez egy kötelező szolgáltatás, nincs olyan, hogy nekem nincs szemetem és nem fizetem a díjat. A szolgáltatónak jogában van a hulladékszállítási díjat adók módjára behajtatni. Úgy gondoltuk, hogy a felmérés után a 70 éven felülieket és az egyedül élőket, nem az egyedül állókat támogatnánk. Ezt szeretném megkérdezni a jegyző úrtól, hogy azokkal a lakosokkal mi lesz, akik egyedül élnek, de a gyermeke, vagy unokája ide van bejelentkezve, de életvitelszerűen nem itt él., de a lakcímkártyája ide szól.

**Barun József pénzügyi osztályvezető**

Én nem bonyolítanám azzal, hogy szemétdíj kedvezmény, hanem az éves díj 25%-ának mértékéig eseti segélyként, vagy települési támogatásként adnám ki, a rászorultságot vizsgálva. Itt nem lenne gond, hogy többen vannak bejelentve. Vagy évente egyszeri kb. 5000.- Ft-os rendkívüli támogatást adnék, a lakás fenntartási támogatáshoz, kimondottan a szemétszállításhoz kapcsolódóan. Ez a jövő évi költségvetést terhelné, azt úgy kell majd tervezni.

**Dr Varga Attila jegyző**

Senki nem merte ezt bevállalni a környező településeken, mert a rászorultság vizsgálata nem egyszerű. Visszaélésre ad alkalmat. Még a 70 év felülieket el lehet dönteni, de az, hogy valaki egyedül él azt nehezebb. A polgármester eseti segélyben el tudja bírálni így egyszerűbb lenne.

**Valyon László** **FIDESZ-KDNP polgármester**

Úgy gondoltam, hogy aki egyedül él, és van vagy 80-90 ezer forintos jövedelme, annak ne adjunk már kedvezményt. Valahogy ezt igazságossá kell tennünk.

Másik nagy probléma, hogy sok olyan lakos van, aki ide van bejelentve, nem itt él életvitel szerűen, és ha támogatást ad az önkormányzat akkor mindig megjelenik. A jelen pillanatban ezzel nagy gondban vagyunk. Összegyűjtjük a kérelmeket, jövedelemigazolással együtt kérjük be, így feltérképezzük a helyzetet, hogy mennyi rászorult van a településen.

**Braun József pénzügyi osztályvezető**

Beszéltük már korábbi ülésen is, hogy számolni kell a szociális segélyek keretét. Most úgy áll a helyzet, hogy a mikulás csomag és az év végi segélyek bent vannak. Mikulás csomagra még 50.000.- Ft belefér. Az iskola már megrendelte a csomagokat, és az önkormányzat kifizeti az ivádi gyermekekre eső részt. Az idősek karácsonyi segélyezésére is maradt még keret ez 180.000.- Ft, ennyi van betervezve. Nem tudom hány főt jelent ez a 70 év felettiek esetén?

Lehetne egy 2.000-2.500,-Ft-os csomagot vagy utalványt kiadni nekik. Ez még belefér a keretbe.

**Valyon László** **FIDESZ-KDNP polgármester**

A szociális célú tüzelő anyag az zsákos szén formájában megy majd kiosztásra.

**Dr. Varga Attila jegyző:**

A rendelet alapján az kaphat, aki lakásfenntartási támogatásban részesül. A jogosultakról listát készít a szociális osztály, de adható ezen felül még egyedi elbírálás alapján is. Ezt a polgármester bírálja el, az egyéb szociálisan rászorultak közül.

**Braun József pénzügyi osztályvezető**

December 1-előtt nem lehet kiosztani a szenet, erre oda kell figyelni. A kiszállításban segíthet az önkormányzat, illetve bevállalhatja az önkormányzat, hogy a szállításban besegít.

Volna még egy pénzügyi téma: A hivatali dolgozóknak volt betervezve bankszámlatérítés egy összegben, de ez adó és járulék köteles. Így arra gondoltunk, hogy az összes intézményben kiadnánk ezt a 12.000.- Ft-ot Erzsébet utalványban, és még adnánk hozzá 10.000.-Ft-ot, teház összesen 22.000,-Ft-ot kapnának a dolgozók. Ehhez a költséghez Ivádnak is hozzá kellene járulna. 65.000.- Ft esne Ivádra. Ezt még az idén be kellene adni. Ha elfogadja a testület, határozatot kellene erről hozni.

Ha a saját önkormányzat is akar adni a dolgozóinak, azt külön kell eldönteni. Pl. az óvodai dolgozóknak, képviselőknek, stb.

**Dr Varga Attila jegyző**

Ha ajándék utalványt akartok adni, akkor ezt még most el kellene dönteni, mert még az idén meg kell rendelni az Erzsébet ajándék utalványt.

**Valyon László** **FIDESZ-KDNP polgármester**

Én javaslom, hogy adjunk a képviselőknek is, ha van rá keret és még vegyük bele a falugondnokot is.

Kérem a képviselőket, hogy szavazzuk meg a közös önkormányzati hivatalba beadandó önkormányzatra eső részt.

A jelenlévő képviselők kézfelnyújtással egyhangúlag megszavazták a Pétervásárai Közös Önkormányzati Hivatalban dolgozó köztisztviselők számára nyújtandó ajándék Erzsébet utalvány összegéhez az önkormányzatra eső rész erejéig összesen 65000.- Ft-al járul hozzá.

**Ivád Község Önkormányzat Képviselőtestületének 47/2015. (XI.25.) határozata**

Az Ivád Község Önkormányzat Képviselőtestülete a Pétervásárai Közös Önkormányzati Hivatalban dolgozó köztisztviselők számára nyújtandó ajándék Erzsébet utalvány összegéhez az önkormányzatra eső rész erejéig, összesen 65.000,-Ft-tal járul hozzá.

**Határidő:** 2015. november 30.

**Felelős:** Valyon László polgármester

**Valyon László** **FIDESZ-KDNP polgármester**

Kérem a képviselő társaimat, hogy az önkormányzati dolgozók, a polgármester és a képviselők részére is szavazzuk meg az Erzsébet ajándék utalvány kiadását.

A jelenlévő képviselők egyhangúlag, kézfelnyújtással megszavazták , hogy az önkormányzat bruttó 200.000.- Ft értékben az önkormányzati dolgozóknak , polgármesternek, és a képviselők részére ajándék Erzsébet utalványt ad

**Ivád Község Önkormányzat Képviselőtestületének 48/2015. (XI.25.) határozata**

**1.** Ivád Község Önkormányzat Képviselőtestülete (a továbbiakban: Képviselőtestület) az önkormányzati dolgozók, a polgármester, képviselők részére, a 2015. évben végzett takarékos gazdálkodás elismerésére - bruttó 200.000 Ft összértékben - ajándék Erzsébet utalványt ad.

**2.** A Képviselőtestület felkéri a polgármestert, hogy intézkedjen a fenti utalványok december hónapban történő kiutalásáról.

Határidő: 2015. november 30.

Felelős: Valyon László polgármester

**Valyon László** **FIDESZ-KDNP polgármester**

Zárt ülés előtt elmondom, hogy most szombaton Adventi ünnepség lesz délután 4 órakor.

**Abelovszki Csaba alpolgármester**

Jövök teát és forralt bort készíteni és az ünnepség előtt és után lehet kiosztani, apró süteménnyel.

Megkérdezte van-e valakinek még hozzászólása vagy kérdése az elhangzottakkal kapcsolatosan

Mivel nem volt az ülést bezárta.

**K.m.f.**

**Valyon László Dr. Varga Attila**

**FIDESZ-KDNP jegyző**

**polgármester**